khistorydata/jeongjo-sjw-relations huggingface dataset:
정조 14년
副司直姜游疏曰伏以誠展酌獻孝篤繼述聖德益光群情胥悅仍伏念臣特蒙恩敍幸爲入侍顧以罪戾之蹤獲近日月之光仰戴恩渥感涕無從玉音諄諄俯詢糴弊而筵席體嚴不敢以與重臣鄭昌順私酬酢之言盡爲上聞只擧大槪愚迷之見拙訥之辭雖不能對揚淸問而臣於靑松糴弊之外曾有區區商量者旣借方寸之地欲陳蘊蓄之懷而其說頗長有非造次間可罄者故遂未免泯默而退玆敢齋沐百拜疏以籲之伏乞聖明垂察焉今此各邑之耗作錢實出於我聖上恤民革弊之盛意臣方不勝其贊歎顧何敢追提臣之愚見而臣意則欲通一國而論之以及蔘弊故玆乃略陳其從前所懷臣之初到靑松也不但本邑尙有糴弊稔聞道內尤多此弊仍有所推衍隱度者矣國內還穀最多之邑逐年耗上生耗大爲生民之痼弊或有不能堪者至於哭別生妻削髮入山人情到此寧不哀痛此宜有矯救之道而且國用有蕩竭之憂信蔘無區處之路亦宜有變通之道竊以爲若就穀多之邑以耗條作錢以殺其殖以救糴弊直納京曹以助蔘價仍爲定式以補經費則於國於民實爲兩便故臣只切憂國之心不避越爼之嫌自本邑糴事推至於各道煞費商度遂成疏本擬欲一陳於黈纊之下曾示疏本於本道道臣而竟未果上及其自戶曹以耗作錢事往復於本道臣之所守邑亦自願入於耗作錢秩今則本邑果無糴弊而猶是各邑只從願不願而行之則不願者非民之不願也似或有難於上納之有弊雖有穀多之邑而亦爲不願故慶尙一道最稱穀多而元還耗還作錢不過二十餘邑關西亦爲施行而其數亦不夥云其外諸道無聞焉諸道穀簿雖不如嶺南關西而亦豈無穀多之邑哉民生無以均惠經用無甚所補臣甚惜之又於昨年七月以還穀事陳疏到營則國有大禮纔已涓日不敢以此等事瀆撓又未上更欲相議於今道臣而上之臣又罪罷遞來竟未果焉此事尙着在肚裏玆以三刖之意猥附一得之見旣有所懷請畢其說噫今者還穀作錢之數少者實由於不定穀多之邑而然也臣謂諸道穀多之邑亦當定限矣以還穀較民戶每戶竝元還營還分留合爲七石者乃穀多之邑何者每戶七石以半分計之則不過三石半似爲不多而分還之時雖逐戶分之雜頉不受戶爲十分之二以十戶計之則受還者當爲八戶而又以大中小殘分之則八戶半分旣爲三十五石先以三十三石分排於八戶則大戶一當受六石中戶三當各受四右小殘四當各受三石半四等戶雖間有等數之不同者而亦不至太相懸以三十三石足可以推移均分則三十五石之所餘者爲二石矣八戶所餘者爲二石則八百戶所飭者爲二百石萬戶之邑則殆過二千石此則留作官中公用之應下或備意外移轉之劃給而畢竟如無所用則各戶又當加受於元分排矣還戶所受自六石至三石半若止於此則可謂不多不少而若一向殖耗無所裁減則退計十年大戶六石當爲十一石零其餘中小殘戶可推而知不其多乎哉若當荒年民皆願受則似有不足之慮而荒年則又當有賑戶民不必盡爲受還又當繼之以半留之穀則亦足以分排矣若當失稔之時而如有停捧之事元還見縮半分不足則姑止耗作錢仍爲殖耗待元還充數後更爲耗作錢每戶不滿七石之邑則姑爲殖耗滿七石後亦令耗作錢過七石者竝元戶而分數作錢且與營還所在之邑則元還分留雖不滿每戶七石竝營還爲七石則元還條亦令耗作錢且如年還間有一戶數十石或十餘石者此亦難支之弊亦令耗作錢而過數十石處則竝元還而分數作錢至於各道沿海邑則有時相須於交濟倉及耽羅島而嶺隘關防之邑又以軍餉爲重雖穀多之邑不可用耗作錢之例以三分二留庫一以減半分之耗一以爲不時之需而若言耗作錢之規每年市直不同逐年有增減逐邑有異同則吏緣而幻弄民眩於擧行以寧失於民之意從廉價定式永爲頒布使之年豐而不至於病民歲歉則反歸於利民年年無所增減而開倉之時卽許耗條作錢則民皆以知數擧行無見欺之弊矣大抵卽今糴弊不可不變通如欲裒多益寡移之他邑則穀不足之邑移之固善矣而若必欲盡移之他邑則必有不願受而强移之慮反爲移貿邑之民害殆近白圭之治水終致紅腐之貽弊無寧上納於京曹以補經用之爲無弊則今耗作錢之上納者乃是便民之大惠而實爲救弊之要道矣至於蔘弊臣且陳之臣聞天下之寶莫如金玉而金一分價僅爲錢六錢而獨人蔘則羅蔘一分價爲四兩江蔘一分價爲一兩四錢蔘價之若是騰踊絶貴於金玉之價者前所未聞也古則江蔘一錢價爲一兩臣於幼時猶及見之而今則爲十四兩考之古例羅蔘一錢價爲米三斗五升此則尙矣無論而臣於己卯年間適往慶州地聞其時羅蔘一錢價爲二十兩而今則爲四十兩癸巳年臣之守鍾城也北蔘一錢價爲四兩而今則爲十許兩非蔘價三本貴如今日而然也然則朝家之定給江蔘一錢價四兩者亦云多矣特以蔘商乘時操縱惟意刁蹬漸至於此竝與採蔘人而得厚價也人蔘本來效害相半非十全之良劑若是踊貴大爲公私之弊而今有大可憂者信使早晩當發而信行所入蔘爲二百六十斤矣臣於年前竊聞箕營及江界不得貿蔘於境內至送蔘價於京中藥肆而亦不得貿云非各處之無蔘而然也採蔘人皆知潛賣則可以捧厚價故雖十分操切而不肯以廉價納官藥肆蔘商亦皆潛置以待價貴而不肯以廉價出賣此所以不得貿蔘而末後以十四兩求之則忽又以十五兩增價而始出賣云若此不已則又安知江蔘價止於十五兩乎其流之害將至於民國俱弊矣大抵人蔘非採蔘人之費價得之者也不過産於地得於手者而其價十倍於前者莫非刁蹬之致何可一任蔘商之操縱而莫之禁乎臣聞君相造命況蔘價豈可無參酌定價之道乎向來朝家之加給江蔘價一兩者誠大惠而民猶以爲難視之以廉價賣出者只以蔘商以重價求之也蔘價之本輕旣如上所陳則今雖減價而輕之非本貴而强減之也羅蔘東蔘則事體異於他蔘有不敢議到減價而以江蔘中山蔘北蔘則當酌量減價而今則蔘商已入厚價亦不宜猝定輕價使之多失本錢以明秋定限許以相上下賣買明秋後則朝家定價外加一銅者買者賣者皆論以重律人皆知定價外無他價高處則人孰敢復踵前習而欲受厚價乎如一向無所變通而當信行之時惟待貿蔘之來納則人皆待賣貴而不卽出賣必無以充信蔘之數一則有辱國之慮一則有生釁之慮其勢不得不從其呼價而買之將何以當其價乎不可不早爲之定價矣議者若曰蔘價旣減必無採蔘者云則此有一事之可證者臣尙記丙子年綿農失稔十十尺價爲一兩庚辰年綿農大登木三十尺價爲一兩而未聞庚辰人以價輕而不織布也夫採蔘人一擧手之問而優得五六兩雖止於此亦大利也豈以減價而慮其不採乎至於蔘價若用一錢直五兩之例則二百六十斤價爲二十萬八千兩若用一錢直十兩之例則二百六十斤價爲四十一萬六千兩以一錢直十五兩例計之則二百六十斤價至於六十二萬四千兩如無蔘價酌定之事以此時人心江界例納外一錢五兩之例初非可論若信使臨發而至於無奈何則勢將以今直十五兩求之而猶有待貴不賣之慮則其價恐不止十五兩往年信行舟中燒蔘臨急充數蔘價太高此爲已然之跡也其價之多少有關國許誠非細故也臣又考之承文院前例倭送使之來輒費人蔘數數難支而若皆入高價則此又難繼之道豈可不酌定蔘價預爲準備耶雖幸以用五兩之例信蔘價當爲二十萬八千兩此乃應入之數也以今國力從何辦出乎設令有司之臣有所措劃不過舊儲之移用此臣所以初欲以耗作錢以補蔘價者也噫臣於民國之計固所昧昧而從前屢陳無稽之言徒犯出位之戒固不當更言當世事而猶欲刺口論列可謂不自量而不勝漆室之憂又此干瀆宸嚴伏乞聖明諒臣心而察其愚焉省疏具悉西南穀多之邑耗條作錢以除其殖仍以價錢移補信蔘之價爾言亦有所據令有司諸堂與爾爛商就議大臣草記稟處至於蔘價之定價事前此廟堂之議如李判府金判府兩大臣亦皆持難於添價之說兩相俱經西南伯所見必有所料而其時故相金領府事不以爲是竟添價本兩說雖各有主而不齊者物情硬定一定之式得無掣礙之端乎然屨大小同價以亞聖達理之學猶以爲行不得而今之市屨大小同價古今之時措各異執此較量爾言未或得行耶予則曾以故相言爲是若於定價之後賈用不售韞櫝而藏笥增直潛賣於人家切緊之求仍竝相與隱諱令徒不信則於是乎法司出禁駔儈起訟喚生無前古之一弊此爲審愼處的知其無是弊則有益於經費姑無論民生日用資賴不少許令大臣與有司之臣講究次對時指一覆奏因此有心常輪囷者國中糶糴之式出於裕食救荒之美意暗合朱子社倉之論而近於穀賤處穀多蔀重困苦其狀百端不待荒年民先受害焉有朝廷知而不之矯弊乎其要一曰較戶量穀二曰裒峽益沿對揚之方亦在廟堂使之一體消詳回啓爾以民國之計出位敷陳非止一再其誠極可嘉也
정조 14년
庚戌三月初十日卯時上御重熙堂同副承旨入侍時同副承旨李敬五假注書趙台榮記注官趙慶遠金鳳顯以次進伏訖上命書傳敎曰李判府事所愼聞已向差殊極多幸在途治療必多齟齬相當藥物及蔘料竝令該道臣優數傳致事下諭于兩西伯其間益臻夬復耶更令地方官傳諭此意仍卽附奏之意一體傳諭事成送有旨於灣尹處如已登程作行而在蔭武倅地方則有旨祗受形止大臣當直狀聞亦以此意使之傳知上曰左承旨入侍出榻敎賤臣承命出傳左承旨尹㬦進伏命書傳敎曰政官牌招開政又命書傳敎曰未下直守令皆令當日辭朝又命書傳敎曰都承旨病勢難責夙夜云許遞前望單子入之待下批牌招命退承史以次退出
정조 14년
庚戌三月初十日巳時上御重熙堂右副承旨入侍時右副承旨尹行任記事官徐有聞記注官趙慶遠金鳳顯以次進伏訖上曰有司堂上入侍可也賤臣承命出與有司堂上徐有隣偕入進伏訖上曰流民事誠爲矜憫矣近以此事玉食靡甘丙枕不安憧憧此心殆無已時卿等須體朝家軫念之意另究對揚之方好矣有隣曰臣等敢不仰體德意揄揚盛澤乎上曰流民事有何所聞乎有隣曰今番四道流民給帖文送還本土之擧實是曠絶之惠澤考諸備卽之言參以道路之傳則親族團聚鄰里聳觀莫不爲之感戴頌祝而第聞諸道各邑或昧傳敎中願留者許留願還者許還之德意多以搜訪還送爲主數年前流寓便成土着之類亦入其中反不免騷擾失所之歎云揆以事理誠甚乖當更以願留願還一從流民所願願留者着意奠接願還者着意領送俾無勒還與勒留之意行會諸道以示朝家一順民情之本意恐合事宜故敢此仰達矣上曰依爲之出擧條有隣曰本營以親兵衙門事體與他自別而官制尙有所未備銓曹或眩於擧行恐不可無一定之規本營兵房則官制初創待定式後擧行而把摠履歷依內禁將例施行善騎將依五衛將騎士將例施行以哨官陞資之人宣薦則卽擬內外將外此諸人五衛將順將亦卽收用事分付西銓何如上曰首營將官次營猶不得移擬龍虎營將官訓局亦不得移擬卿奏中本營把摠未經內將之人兵曹難以移擬云者誠然竝依所奏定式至於東銓之守令及各司亞銓之堂上堂下內外實職異於營門次第則時帶堂上堂下將官自可通擬而勞役自別收用之方宜加留意此意一體分付可也出擧條命退諸臣以次退出
정조 14년
都承旨徐邁修坐左承旨尹㬦奉命在外右承旨李晩秀坐直左副承旨洪聖淵坐右副承旨尹行任坐直同副承旨未差注書徐有聞仕一員未差假注書趙台榮仕直事變假注書柳師模仕
정조 14년
尹行任啓曰今日次對兩司當爲進參傳旨未下除在外外未肅拜呈告人員竝卽牌招何如傳曰允
정조 14년
以大司諫李昌漢執義李普天掌令許晪牌不進罷職傳旨傳于李晩秀曰只推
정조 14년
李晩秀啓曰大司諫李昌漢執義李普天掌令許晪旣有只推之命一體牌招何如傳曰允
정조 14년
以獻納林道浩正言柳畊李敬心牌不進罷職傳旨傳于李晩秀曰只推
정조 14년
李晩秀啓曰未下直守令當日辭朝事命下矣黃澗縣監金永珃兩司俱未署經而大司憲李度默陳箚入啓持平崔重圭牌不進掌令閔彝顯持平李日運在外只有掌令許晪一人無以備員署經云執義李普天更卽牌招諫院則大司諫李昌漢牌不進傳旨未下司諫李運彬在外獻納林道浩正言柳畊李敬心旣有只推之命一體牌招以爲備員署經之地何如傳曰允
정조 14년
傳于尹行任曰今聞史官回奏以癖亘爲辭往來之氣間有緊歇則差歇時赴公不至太難强耶詣闕之諸宰會且歸矣瞻聆得無如何而予之坐待卿造朝亦已久矣卿須諒之事更爲傳諭
정조 14년
傳于尹行任曰當該備邊郞拿處
정조 14년
傳于尹行任曰當該承旨爲先推考
정조 14년
徐邁修啓曰輪對官來待矣敢啓傳曰入侍
정조 14년
兵曹口傳政事副司直單金思穆
정조 14년
李晩秀啓曰卽者副校理申獻朝修撰金熙朝謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 14년
李晩秀啓曰副校理申獻朝修撰金熙朝疏批已下卽爲牌招入直何如傳曰允
정조 14년
李晩秀啓曰副校理申獻朝修撰金熙朝牌不進罷職傳旨今方捧入而副校理李晴疏批未下副修撰申馥李龜雲俱在外玉堂上下番俱空事甚未安校理徐配修李羲觀卽爲牌招今日政新除授玉堂待下批一體牌招以爲推移入直之地何如傳曰允
정조 14년
以副校理申獻朝修撰金熙朝牌不進罷職傳旨傳于李晩秀曰只推
정조 14년
以校理李羲觀牌不進罷職傳旨傳于李晩秀曰只推
정조 14년
傳于洪聖淵曰今番浮橋之役渠輩效勞何如則因一回還時事邑吏沙格如有拘囚之弊卽爲放送地方官與差使員朝筵猶命分揀況此輩乎以此意令廟堂卽爲分付該閫
정조 14년
傳于李晩秀曰在外承旨許遞
정조 14년
有政吏批判書洪良浩參判金憙進參議李祖承服制都承旨徐邁修進以南鶴聞李集斗爲承旨李東稷爲修撰金頤柱爲刑曹判書金聖準丁志元爲吏曹佐郞趙武範爲右通禮金行簡爲直講兪漢參爲監察權爲大司諫李尙友爲持平奉常奉事單金乃默故府使金漢楨贈吏判例兼知事金頤柱本生考故護軍權煦贈戶參例兼故護軍權載禎贈左承旨例兼同知權顯涇兩代追贈
정조 14년
兵批判書李𡊠參判柳誼病參議李命勳入直進參知金履成病右副承旨尹行任進副護軍李東稷李思祚朴思機副司直李聖圭南玄老趙尙鎭申思運洪明浩趙衍德金履翼李益運南鶴聞申耆李敬五沈晉賢朴基正朴聖集副司果張至晩尹在陽李國標權文度金熙稷尹持範李萬運趙景逵竝單付
정조 14년
傳于尹行任曰未肅拜刑曹判書許遞
정조 14년
傳于尹行任曰今聞政廳微稟戶判薦望領相以未肅拜爲辭左相以領相之不爲又推讓如是之際不但夜漏已深更思罷遞徒有曲副之嫌聽聞所及謂當如何自劃之何事自處之何故雖未十分詳知有國有紀綱則豈可使一重臣任其自行自止乎戶曹判書金履素罷職傳旨置之政官使之退出
정조 14년
以備邊郞金守基拿處傳旨傳于尹行任曰分揀
정조 14년
以中官崔鳳佐拿處傳旨傳于尹行任曰分揀
정조 14년
尹行任以兵曹言啓曰卽伏見全羅兵使李潤彬昨秋道內五鎭營三山城珍島郡獨鎭束伍軍兵操鍊後試射放及各邑軍器點視執頉啓本則蛟龍山城屬南原等三邑錦山等十一邑軍器俱有略略執頉光州等三邑亦以空官一無修繕故各該邑次知監色等從輕重決棍懲礪斯速修改報來之意申飭云矣軍物修繕試射得中俱係戎務則常時不卽修改亦不鍊習軍器執頉試射居末在在皆然其在戎政誠甚疎忽不可以什物之些少執頉置而不論軍器執頉各邑及各鎭營試藝居末邑當該守令竝推考警責何如傳曰允
정조 14년
尹行任以御營廳言啓曰本廳千摠徐英輔身病甚重勢難察任改差何如傳曰允
정조 14년
尹行任以壯勇營言啓曰本營夏等試射時將校以下各技優等人姓名別單書入之意敢啓傳曰知道
정조 14년
尹行任以賑恤廳言啓曰西部蓮池契居閑良張德裕今三月初十日渠之門前得今年生遺棄男兒欲爲收養而貧不自食願爲受料告于本部自該部同月十一日牒呈故依節目給料使之乳養之意敢啓傳曰知道
정조 14년
李晩秀以刑曹言啓曰因慶尙前監司洪檍啓本錄啓罪人九名自本曹覆啓以入矣其中慈仁縣權斗每三嘉縣朴道經固城縣千奉己慶州府權進會善山府李三得義城縣丁奉益等獄事因判付令新道伯詳考文案論理狀聞事昨年十二月三十日發關分付而今已過限不爲修啓該道道臣依定式推考何如傳曰允
정조 14년
李晩秀以義禁府言啓曰因本府啓目全羅兵使李潤彬拿問處之事允下矣李潤彬時在任所云依例發遣府都事交龜後拿來何如傳曰允
정조 14년
李晩秀以義禁府言啓曰時囚罪人李錫心湖沿定配事命下矣李錫心忠淸道舒川郡定配而以傳敎內辭意具罪目依例發遣府羅將押送配所何如傳曰允
정조 14년
掌令許晪啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫得情新除授掌令閔彝顯時在京畿驪州地持平李日運時在忠淸道瑞山地司諫院司諫李運彬時在京畿水原地請竝斯速乘馹上來事下諭答曰不允下諭事依啓
정조 14년
李晩秀啓曰憲府啓辭中李潤彬事發啓在於去月十九日賓筵而其後詣臺臺臣連啓之際獨於此啓不停不連無所下落臺啓停連事體至嚴如此乖當之擧實是前所未有前持平朴奎淳從重推考雖以今日詣臺憲臣言之乃於傳啓承批之後始以李潤彬事停啓呼望凡臺啓停啓必於傳啓之時以某啓停啓事言送政院自政院書入曾有定式而有此大段違式不可無警掌令許晪亦爲推考何如傳曰允其時不能提飭或不卽請推政院亦有其責當該推考房承旨及臺臣竝罷職
정조 14년
左議政蔡濟恭箚曰伏以臣濫叨匪據憒憒尸素致有向日臺評之峻攻而其僨事之罪著矣臣於伊時胥命闕門之外惟譴何是俟而飭敎屢降命以賓對臣意以爲賓對之赴與召試之役差有間焉不得不束帶趨入末乃因國體臣分之萬不獲已不免以春秋監事肅試官之命名以大官處義之如是卽當實朝廷之羞也臨退奏語猥陳衷情此豈臣可已而不已者哉間者元陵受香竊附情禮之自盡皇壇祗陪秖緣事體之莫嚴而臣所區區自引之義不敢以此而弛矣近日以來素患癖積忽復發作委身床玆生意都盡竊恐涓埃未報朝露先晞永爲孤恩負國之鬼賓對之命此際又下臣以情則如右所陳以病則不可强策上之憂勞國事未明求衣若是之勤勵而臣則身偃吟病方命爲事如不知嚴畏國無刑政則已否則感罰之降不於臣而更於何施之玆敢短箚呼籲悉暴情懇伏乞亟治臣罪改卜賢德以幸國事以延殘喘千萬幸甚取進止答曰省箚具悉卿懇引義事極過極過箚中所稱愼節異於寒疾之有妨觸風行氣則反有斡旋之效況今諸宰已皆來會予亦晨起求衣以待卿須安心勿辭卽爲造朝仍傳曰此批答遣史官傳諭
정조 14년
徐邁修尹㬦李晩秀洪聖淵尹行任等疏曰伏以臣等於昨夜目見處分之非常驚遑憂慨再陳聯籲而終靳反汗之音連降還給之命相顧抑塞達曙繞壁夫讎視大義力護凶逆如驥賊者典刑不加偃息自如神人之憤久而益激今此諸罪人脈絡相連情節畢露秋曹推覈斷案已具而經歲伈泄尙未得明加訊鞫夬施王章已是刑政之大失而今乃不顧隄防之甚嚴不恤臺論之方張無端白放如尋常罪囚者然古今天下寧有是耶噫讎冤未復亂逆層生言念國勢凜若綴旒而不能碎首天陞仰格宸聽一日二日忍與俱生此固在廷臣僚不忠不誠之罪而以殿下明聖獨不念國言不可遽咈義理之不可終晦而乃有此千萬非常之擧耶論思之箚執藝之疏一例退却而嚴敎之下院啓已阻忠憤之極按抑不得玆敢聯陳短章仰凟崇嚴伏乞聖上穆然深思亟收諸囚酌處之命不勝幸甚傳曰還給
정조 14년
刑曹參判金魯永參議李敬一等疏曰伏以臣等卽伏見本曹都囚徒書下者有曹囚七罪人放送之命聚首愕眙實不勝憂慨之至惟此諸囚干係甚重情節已露究覈端緖一日爲急而囚繫經年尙稽盤問已極憂憤況且龜顯以逆驥之弟三字刀割凶肚連結祕計綢繆臺啓之聲討方嚴輿情之憤惋益切放釋之命遽下於此際是何擧也是何擧也臣等職忝獄官目見凶謀之未覈義理之漸晦豈可恬然奉承自陷負國之罪哉昨緣首堂之在闕陳疏時値夜深未及聯名徊徨抑塞憤鬱轉激玆敢聯陳短章仰請收還伏乞亟寢酌放之命仍降推覈之音以嚴獄體以遏亂萌千萬幸甚傳曰還給
정조 14년
副校理申獻朝修撰金熙朝等箚曰伏以臣等卽伏見傳敎下者有刑曹罪人奴二歲等放送之命臣等相顧愕眙繼之以憂慨之至噫彼諸囚干犯何如關係何如端緖旣露而尙稽究覈情節已綻而至今容貸揆以典刑已萬萬憤痛而至於龜顯以賊驥爲親兄七字刀削則凶謀之所綢繆逆節之所和應昭不可掩明若觀火而今乃不恤兩司之聲討不顧一國之公憤全然放釋不少留難噫嘻此何擧也此何擧也誠恐若此不已則凶逆之徒無以永除神人之憤無以少洩思之及此寧不痛惋伏願聖明特加三思諸罪人放送之命卽爲收還仍允臺請竝加嚴覈快施邦刑焉取進止傳曰還給
정조 14년
副校理申獻朝修撰金熙朝等疏曰伏以臣等以秋曹諸囚放釋事昨陳短箚仰冀成命之還寢矣乃殿下不賜允許至有箚本還給之命臣等聚首慙悚靡所容措噫臣等雖甚無似其職則論思其言則懲討而只緣誠意不能仰格天心未蒙一字之批更以何顔蹲冒於三司之列乎玆敢聯陳短章徑出禁扃伏乞聖明亟削臣等之職以安微分仍治擅離之罪以肅朝綱不勝幸甚省疏具悉爾等勿辭察職
정조 14년
執義李普天疏曰伏以皇穹點佑玉候遄復誠展園寢禮伸宮享區區蹈忭中外惟均仍伏念臣姿性庸陋言議巽軟本不合於淸朝耳目之任而濫蒙洪造出入臺端于今十八年矣前後歷試涓埃莫效居常悚恧如負大何況今年紀衰邁志氣摧挫尤何敢以言責自居而第於目下一事有不容泯默者玆敢附陳惟聖明垂察焉噫嘻痛矣二歲龜顯等所坐是何等極逆也向來曹供端緖已露固於其時嚴加究覈明正典刑而跨歲滯囚一味寬假者已是失刑之大凶逆未鋤輿憤益切乃者諸賊放送之命忽下於千萬意料之外有若尋常罪囚循例酌處者然豈意聖明之世有此過中之擧也院啓堂箚實出於公憤而次第還給未承允兪臣愚死罪未敢知我殿下有何顧惜於此等劇逆而遽然全釋不少留難乎顧今亂本未拔逆魁尙在聲討方張王章未加神人之憤愈往愈切衷情所激不避瀆撓之罪玆敢仰籲伏願聖明更加三思亟寢成命焉傳曰還給
정조 14년
庚戌三月十一日申時上御重熙堂提調入侍時右副承旨尹行任假注書趙台榮記注官趙慶遠金鳳顯以次進伏訖上命讀公事書判付訖上曰吏參近來雖內閣之任不欲行公至於政牌一不承膺揆以事面極未安其委折卽爲知入賤臣承命出回奏曰問于吏曹參判金憙處則以爲近有實病不得承膺於政命云矣上曰有下詢事卽爲入來事分付賤臣承命出傳上曰抄啓文臣親試及課講明日爲之出榻敎命退諸臣以次退出
정조 14년
都承旨徐邁修坐左承旨徐瀅修坐直右承旨李晩秀坐左副承旨洪聖淵坐右副承旨尹行任坐同副承旨呂萬永未肅拜注書徐有聞仕一員未差假注書趙台榮仕直事變假注書柳師模仕
정조 14년
洪聖淵啓曰大司憲李度默牌不進執義李普天傳旨未下掌令閔彝顯持平李日運李尙友俱在外掌令許晪疏批未下監察茶時之意敢啓傳曰知道
정조 14년
洪聖淵啓曰執義李普天正言李敬心牌不進罷職傳旨今方捧入而黃磵縣監金永珃兩司俱未署經除在外及疏未下外大司憲李度默持平李尙友大司諫權獻納林道浩正言柳畊卽爲牌招以爲備員署經之地何如傳曰允
정조 14년
洪聖淵啓曰大司憲李度默大司諫權獻納林道浩牌不進推考傳旨及罷職傳旨今方捧入而正言柳畊陳疏入啓司諫李運彬掌令閔彝顯持平李日運李尙友俱在外執義李普天正言李敬心傳旨未下掌令許晪疏批未下守令署經事命下而兩司無行公之人不得備員擧行何以爲之敢稟傳曰違牌人員只推更爲牌招
정조 14년
傳于南鶴聞曰左承旨李集斗江陵縣監除授左副承旨南鶴聞梁山郡守除授使之當日辭朝時任守令令該曹遞付京職
정조 14년
傳于南鶴聞曰承旨前望單子入之待下批牌招入直
정조 14년
吏曹江陵縣監李集斗梁山郡守南鶴聞除授事承傳
정조 14년
承旨前望單子入之徐瀅修呂萬永落點
정조 14년
傳于南鶴聞曰下直守令入侍
정조 14년
以平安監司狀啓价川郡民家失火事傳于南鶴聞曰聞甚矜惻其所接濟豈待勤諭而另加殫誠俾紓宵旰之念元恤典外別給穀包新舊還上身役竝蕩減斯速結構期於奠接形止狀聞事卽爲回諭
정조 14년
李晩秀以兵曹言啓曰五衛將金鳳麗景福宮衛將尹晉錫除授在外過限已久尙不上來竝依例改差何如傳曰允
정조 14년
禁府照目羅州牧使李厚源矣兵馬使巡操之際因軍器之有頉棍治監色固其體例間事不可爲該守令自引之端是白乎矣至於抵人私書譏辱管下不知辭意深緊之如何而以厚源所供與傳說稍異招說見之書中譏辱之大同小異推此可知是白乎矣執其軍器有頉之多少狀啓論罪可也捉治該邑可也而不此之爲與人私書全事侵辱揆以帥臣之體例一則孱劣一則駭妄雖所失在彼不在此而旣遭此境則必遞爲期以伸廉隅乃是當然底道理而再呈辭狀之後尙今仍居雖緣事勢之所拘旣登臺評不可全釋以此照律罪杖八十收贖奪告身三等私罪奉敎依允功減一等爲良如敎
정조 14년
判府事金鍾秀疏曰伏以臣情蹤危蹙疾病沈痼重以犯染甫逾半旬抄啓文臣親試之官有命而末由趨承虛辱恩點荐犯違傲惶悚之極無地自容伏乞聖明亟降嚴譴焉臣昨接朝紙始知有二歲等秋曹諸囚放送之命臣於病伏中不覺蹶然驚起拊膺憂歎而顧念負罪至重不敢以生人自居則冒入文字分所不敢徊徨掩泣夜不成寐竊更思之臣身雖廢一息尙存宗國之憂欲忌不得況玆事上關慈聖之誣儲君之讎臣之頃忝相職也數朔之間每一登筵未嘗不披瀝肝血而只緣臣誠意無素感格路阻壓於天威不得畢說而退遂令天經地義民彝之日就斁滅者擧一世置之相忘之域將至國不國人不人臣至今思之心骨俱痛自知臣罪當死今此傳敎下者固知爲今日臣子者死不敢奉承而過計之憂不敢不附陳又不敢猥有縷列不遠而復惟是顒祝而已僭易及此冞增戰慄臣無任屛營祈懇之至答曰省疏具悉卿懇曹囚放釋之命烏可已乎爲念滯囚之弊今始疎放亦出待息鬧之意卿何若是煩陳乎所請不允試官未參事勢然矣卿其安心勿辭仍傳曰此批答遣史官傳諭
정조 14년
正言柳畊疏曰伏以臣年淺學蔑百不猶人而屢叨臺銜動輒僨誤瘡疣畢露愧懼徒積不自意恩遞未幾新除又降署經有命庚牌儼臨臣因當竭蹶趨承之不暇而第臣有區區情地之難安者臣於月前待罪柏府以李潤彬駭悖不法之狀有所論啓而聖批雖靳於允許公議不可以仍寢故筵退之後出付啓草於府吏使待他僚之詣臺矣臣於遞職之後得伏聞持平朴奎淳傳啓之際初不簡通於臣置之停連之間忽於數日之後送吏傳言曰李潤彬事旣異目下懲討故停而不傳云云噫臺閣啓體本自謹嚴旣發之後如有可停之議則一邊簡問於初發之人而仍呼停啓乃是不易之規也今乃不顧體例晴地獨停不爲呼望亦不出朝紙擧措之乖當前所未有緣臣巽劣不能見重於同僚以致臺規之壞了若論其罪臣實爲首豈可以時日之稍久職名之差異乃敢爲晏然冒進之計哉承膺無路屢犯違傲撫躬慙悚靡所容措伏乞聖上俯垂諒察亟削臣職仍治臣罪以肅朝綱以安私分焉至於李趾光之一番納供旋卽脫空臣則以爲按査之體恐不當如是在直不可郊別轉囑有異伻問者果如渠供則何爲而傳說狼藉有耳皆聞無人不道耶握手慇懃付耳囁呫卽渠之斷案則因渠之遊辭粧撰惟意漫漶卽置之落空之科者議讞之道已失其審覈負犯之類顧何所懲畏耶伊時行止跡非幽隱簡賊之傔屬惠局之帶隷一加嚴訊則自當綻露臣謂亟令攸司更爲嚴覈期得其情實爲嚴隄防之一道也噫言路開閉有國之存亡係焉則至如沬血之請執藝之論可知輿情之不可遏也殿下日昨處分卽是萬萬過中之擧而乃又設爲禁令使群下不敢進一言喉院之覆啓而不爲賜批三司之聯章而卽爲還給末乃閽者咆喝臺吏莫近群情未達景色愁沮嗚呼此何事也此何擧也臣非獨以隄防之益壞懲討之未伸爲之驚惶罔措而已臣亦治疏詣闕亦見阻當今已經日矣憂慨之極敢此尾陳焉伏願聖明亦爲垂察亟收成命焉省疏具悉臺啓之不停不連有壞臺體昨已勘罷今無可論李趾光事不已甚乎曹囚放釋命下之後諸臺之迭上箚疏寧不駭眼旣有原啓則以箚疏勿復替陳之意申飭此與門禁稍異無論眞箇門禁與否爾言極不緊爾則罷職
정조 14년
慶尙監司李祖源疏曰伏以臣猥以庸品待罪重藩半載尸素無一善狀常居愧懼如負大何畢竟因一行關海邑事臺評之聲罪狼藉繡啓之勘斷益嚴滿心悚縮恭俟重譴乃蒙聖度天大曲加涵貸始則歸之風傳念其䵝昧特降按査之命俾開辨明之地終又十行判下逐條昭釋郵罰不加職名自如雖使臣自爲之謀何以加此北望欑手不覺感涕之盈襟臣之今番所遭兩件事旣蒙天日之照燭臣將奉此而自明更不欲呶呶而惟彼繡啓之臚列莫非臺疏之註脚毋論理之當否只要實其言且置事之有無必欲求臣罪以擬議之跡歸專輒之科逆探向後之事先誅未然之心以此爲案臣固有罪抑臣又有所萬萬恧蹙者按査體重凡於究覈之際如有可疑之端裨與吏之或刑或囚無所不可而營關邑報一一按閱事之虛實旣而査得而猶且把持捃摭之不足至有施威枷囚之擧非謂渠輩有罪而然也雖以州縣小官言之下吏如有替治之事則稍知廉恥者輒皆深引以必遞爲期臣雖非人顧其任則方面也而貽羞一營莫此爲甚在臣自處之義豈可諉之以本事之出場而苟然而已乎噫臣之前後受恩與天無極報答之願寤寐天心莅藩以來兢兢致愼惟以守法恤民四字爲一分自效之圖目下營建王役係是事勢之不容已者而亦不敢責定一邑調用一丁竊自期不煩朝廷不費民力措劃經紀務從簡便而人之爲言乃至於此夫憑藉公用擅犯倉儲卽一貪吏之伎倆爲藩臣而負此罪法不容於誅矣果使臣廉謹足以律己忠信有能孚人則顧何爲致此目也已虧之質不可復完矣已玷之名不可復濯矣臣何顔面重理營務更對守宰憑恃寵靈晏然自居以七十州觀察之任哉臣泥首私次亦已多日矣瘝曠之憂一時爲悶申飭發巡特敎雖勤鐵限在前惟有一遞且臣於藥院草記置之之敎益不勝惶懍者貢蔘事體何等重大不善監封致有此山家之相混若論其罪難逭不謹聖明雖加曲貸私心轉益危蹙亦爲臣難冒之一端伏乞天地父母俯賜體諒亟命鐫削臣職以伸自靖之義以卒終始之澤仍勘臣當勘之律以爲人臣孤恩者之戒不勝幸甚答曰省疏具悉事旣脫空何事云云卿其勿辭察任
정조 14년
庚戌三月十二日辰時上御春塘臺抄啓文臣親試課講試射入侍時都承旨徐還修左承旨李集斗右承旨李晩秀右副承旨洪聖淵同副承旨尹行任假注書趙台榮記事官趙慶遠金鳳顯以次進伏訖引儀唱抄啓文臣親試課講試射試官以下入就位行四拜禮一提學鄭民始二提學吳載純檢校直提學徐浩修一直提學金憙原任直閣鄭東浚大司成李勉兢行副司直李益運洪義浩率抄啓文臣鄭晩錫等行拜禮訖命載純書賦題仍命懸題命試射晩錫等以次試射十巡訖上曰課講退去摛文院爲之親試亦爲製進可也命退諸臣以次退出
정조 14년
庚戌三月十二日酉時上御重熙堂下直守令入侍時前承旨南鶴聞假注書趙台榮記注官許鞏趙慶遠江陵縣監李集斗以次進伏訖上敎集斗曰本縣卽嶺東咽喉素稱難治且聞僧徒凋殘梵宇殆空云此亦不可不顧恤處另念撫摩可也敎鶴聞曰梁山雖是殘邑亦必惕念爲之大抵嶺東則弊在魚戶嶺南則弊在還穀其弊已至切痼爾等今以外補出去如有釐革之端以疏陳達可也命退諸臣以次退出
정조 14년
都承旨徐邁修坐左承旨金履正坐直右承旨李益運坐左副承旨李晩秀坐直右副承旨洪聖淵坐同副承旨尹行任坐注書徐有聞仕直一員未差假注書鄭文始仕事變假注書柳師模仕
정조 14년
徐邁修啓曰右承旨李晩秀今日不爲仕進卽爲牌招何如傳曰允
정조 14년
洪聖淵啓曰合辭方張之時兩司無詣臺之員事甚未安除在外疏批未下傳旨未下外未肅拜人員竝卽牌招何如傳曰允
정조 14년
傳于徐邁修曰校役相妨左承旨許遞仍令該曹口傳付軍職前望單子入之待下批牌招察任
정조 14년
以承旨房望傳于徐邁修曰仍
정조 14년
兵曹口傳政事副司直徐瀅修
정조 14년
傳于徐邁修曰藥房提調許遞前望單子入之
정조 14년
內醫院提調前望單子入之吳載純落點
정조 14년
傳于洪聖淵曰右副承旨入侍
정조 14년
徐邁修啓曰假注書趙台榮身病猝重勢難察任今姑改差何如傳曰允
정조 14년
趙台榮改差代以鄭文始爲假注書
정조 14년
徐邁修啓曰修撰李東稷時在忠淸道公州地經筵入番事緊斯速乘馹上來事下諭何如傳曰允
정조 14년
徐邁修啓曰玉堂上下番俱空事甚未安副校理申獻朝修撰金熙朝旣有只推之命一體牌招何如傳曰允
정조 14년
徐邁修啓曰玉堂上下番俱空已至經宿事甚未安校理徐配修李羲觀卽爲牌招入直何如傳曰允
정조 14년
以執義李普天牌不進罷職傳旨傳于徐邁修曰只推
정조 14년
以獻納林道浩再牌不進罷職傳旨傳于徐邁修曰只推
정조 14년
徐邁修啓曰執義李普天獻納林道浩旣有只推之命竝卽牌招以爲備員署經之地何如傳曰允
정조 14년
傳于李晩秀曰因權裕配所草記之至今遲滯聞之判金吾謂有情勢云意謂此亦近於黨習所致更思之果怳然矣所謂情勢必是昨日臺疏中被彈然則强令行公非禮使之意判義禁李文源許遞前望單子入之待下批牌招先草記後謝恩
정조 14년
傳于李晩秀曰判義禁所稱情勢旣非本事則早宜警咳而不此之爲至今含默以致枉費酬應承宣事萬萬駭然當該承旨罷職伴直右位承旨從重推考
정조 14년
李晩秀啓曰臣與同副承旨呂萬永伴直矣纔已罷職出去矣右副承旨尹行任卽爲牌招入直何如傳曰前望單子入之待下批牌招入直可也
정조 14년
判義禁前望單子入之韓光會落點
정조 14년
李晩秀以禁府言啓曰權裕施以流竄之典事命下矣權裕慶尙道昌原府流竄而以傳敎內辭意具罪目依例發遣府書吏押送配所何如傳曰允
정조 14년
尹行任以都摠府言啓曰副摠管李應爀以禁軍等戎器點考坐起事慕華館晝仕出去之意敢啓傳曰知道
정조 14년
執義李普天正言李敬心啓曰臣等姿性鹵莽言議巽軟本不合於淸朝耳目之任而署經有命召牌屢降不敢言私章皇出肅而迺於秋曹諸囚放送之命有不容泯默略效憂憤之忱矣卽自政院有新啓拔去之口傳下敎臣等之所論列不過數箇曹囚關係雖重微賤則甚而臣等所執亦是執法之常規則我殿下不惟不賜允兪乃有此非常之嚴敎臣等雖甚疲劣豈敢創無前之規以貽臺閣之羞哉此莫非臣等誠意淺薄不能見孚於君父之致滿心惶恧無地自容其何敢一刻晏然於臺次乎請命遞斥臣等之職答曰依啓
정조 14년
庚戌三月十三日未時上御重熙堂右副承旨入侍時右副承旨尹行任記事官徐有聞許鞏記注官趙慶遠以次進伏訖上命書傳敎曰此等之說敢進於今日朝廷乎不知之事可以警咳而忽以前銜有此投疏語不擇發其力戰角爭之習萬萬切駭日前筵敎之後敢爲此擧抑何心乎一試再試必欲甘心於大臣而後已寧有如許國綱乎此猶餘事筵敎後有此擧不可但以侵試一事言權裕施以流竄之典原疏還給命退承史以次退出
정조 14년
都承旨徐邁修齋宿左承旨金履正齋直右承旨李益運齋宿左副承旨李晩秀齋宿右副承旨洪聖淵齋宿同副承旨尹行任齋直注書徐有聞齋宿一員未差假注書鄭文始齋直事變假注書柳師模仕
정조 14년
傳于李益運曰傳香承旨馳詣宗廟景慕宮奉審摘奸以來
정조 14년
傳于尹行任曰禮兵房承旨入侍
정조 14년
李益運啓曰明日懿昭墓酌獻禮祭文當爲製進藝文提學徐浩修卽爲牌招何如傳曰允
정조 14년
以校理徐配修李羲觀副校理申獻朝修撰金熙朝牌不進罷職傳旨傳于李益運曰只推更爲牌招
정조 14년
李晩秀以都摠府言啓曰今此穀昭墓動駕時侍衛不可不備員而副摠管金夢華申光履呈辭在外都摠官李灃鍼灸呈辭入啓金頤柱未肅拜尹蓍東身病一員未差侍衛將不得備員在外及未肅拜呈辭身病與未差之代合有變通之道令政院稟旨變通仍令該曹卽爲口傳差出以爲備員侍衛之地何如傳曰竝許遞與未差之代政官牌招開政差出
정조 14년
李益運啓曰校理徐配修李羲觀副校理申獻朝修撰金熙朝牌不進罷職傳旨今方捧入而副校理李晴疏批未下修撰李東稷副修撰申馥李龜雲俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
徐邁修啓曰大司憲李度默牌不進推考傳旨今方捧入守令署經已至多日尙不擧行事甚未安更卽牌招持平李日運自鄕上來云一體牌招以爲備員署經之地何如傳曰允
정조 14년
徐邁修啓曰大司憲李度默牌不進推考傳旨今方捧入而黃磵縣監金永耼諫院則旣已署經憲府則只有持平李日運一人兩未署經云大司憲更卽牌招今日政新除授執義待下批一體牌招以爲備員署經之地何如傳曰兩司在外人一竝許遞今日政差出一體牌招
정조 14년
徐邁修啓曰掌令許晪一體牌招以爲備員署經之地何如傳曰允
정조 14년
徐邁修啓曰羅州牧使今當差出而本州以湖南雄邑物衆地大素稱難治不可不各別擇差他道有聲績已準限未準朔守令竝擬何如傳曰允
정조 14년
吏批有政吏曹判書洪良浩參判金憙進參議李祖承服制都承旨徐邁修進以徐浩修爲刑曹判書洪彦喆爲執義張至冕李相璜爲正言金載翼爲副校理金魯永爲戶曹參判韓光綮爲右尹趙瑍爲分內局提調金尙礪爲典籍李禹圭爲羅州牧使申禹相爲司諫申思澳爲持平鄭萬始爲校理尹序東爲修撰成均博士單李德淵學正三單安邁權李益烈方在岳學錄單承慶恒學儒二單盧橙盧鎛
정조 14년
兵批兵曹判書李𡊠進參判柳誼病參議李命勳入直進參知金履成病同副承旨尹行仕進以鶴林君焴李聖圭金文淳爲都摠管李義行南玄老元厚鎭爲副摠管副護軍李普天副司直金頤柱宋濟魯洪檢尹㬦李鼎德副司果李敬心單付
정조 14년
李益運啓曰刑曹判書徐浩修旣入闕中不爲出肅直爲出去事甚未安推考警責何如傳曰允
정조 14년
以校理鄭萬始修撰尹序東牌不進罷職傳旨傳于李益運曰只推
정조 14년
傳于李益運曰明日藥房班都提調如不進參則提調以下掌務官皆勿待之事分何
정조 14년
傳于李益運曰明日都提調不欲隨駕則雖茶飮之屬勿爲待令事使掌務官往傳
정조 14년
徐邁修啓曰明日動駕時京畿監司當爲導駕未差之代政官牌招開政差出何如傳曰允
정조 14년
金履正啓曰大司憲李度默掌令許晪牌不進推考傳旨及罷職傳旨今方捧入而執義洪彥喆掌令閔彝顯持平申史澳俱在外守令署經已至多日只有持平李日運一員無以備員擧行云大司憲李度默更爲牌招何如傳曰允在外人員許遞今日政差出
정조 14년
吏批再政以李太亨爲校理宋翼孝爲副校聖宋載經爲知敦寧趙宗鉉爲刑曹參判金思穆爲京畿監司姜彝正爲順興府使李思祚爲執義權儐爲持平沈鏶爲掌令朴思默爲正言
정조 14년
兵批再政知事金思穆副護軍李運彬副司直李尙友單付
정조 14년
以專經文臣殿講專經武臣講射文臣製述何日爲之事啓辭傳于李晩秀日二十日爲之
정조 14년
以慶尙道咸陽郡宣諭兼査正御史崔顯重狀啓宣諭査正形止及留庫穀物簸揚事傳于徐邁修曰觀此狀辭咸民之回咷爲笑爾必與有幸矣前後守令事益知其無狀待結末從當分等處置而邑倅如此則逋吏之作奸奚特止於導之使然乎墨倅旣不査出置辟先用法於逋吏可謂本末倒置況一人所逋多者不及千萬數遠甚者乎然則忠州所不施之例豈可用於本邑其中最奸而最多者嚴刑勘配斷不可已此外諸件竝依狀請施行而當此咸民欲蘇之時萬一有徵族侵隣之擧則是欲懲吏奸而民反受困此意爾須各別惕念知悉向於別諭中未及提敎該倅之濟私姑無論補公亦必有着手倉穀者今於穀簿査正之後洪纖畢露如指諸掌則此後拮据塗抹之際能無反有民弊之慮乎日前次對大臣以湖南諸邑民庫之弊有所發端纔已行査無弊之邑其弊猶若此況本郡乎倉穀釐正後掣肘與否元來民庫弊瘼有無爾問于守宰詳詢物情還朝時回奏因此而又有反隅者關西民庫之弊爲生民切苦之瘼釐弊之成命已久而纔又有關問湖南則本道諸邑安知無如許之弊乎以此有旨謄示道伯遍問所管各邑以何邑無弊何邑有弊秩秩區別仍將救弊之道論理狀聞事令道伯知悉爾行之許久遲滯廚傳之外必多民邑貽弊卽速擧行上來事回諭
정조 14년
徐邁修以吏曹言啓曰卽接通禮院牒報則明日懿昭墓酌獻禮親行時左右通禮不可不備而右通禮趙武範在外未肅拜卽速變通以爲備員進參之地云右通禮趙武範改差其代口傳備擬以入之意敢啓傳曰知道
정조 14년
吏批有口傳政以柳河源爲右通禮
정조 14년
李晩秀以兵曹言啓曰今三月十五日大駕詣懿昭墓展拜時右邊捕盜大將徐有大以訓鍊大將領軍隨駕矣回鑾間左邊捕盜大將趙圭鎭姑令兼察何如傳曰允
정조 14년
李晩秀啓曰因兵曹草記大駕詣懿昭墓展拜時右邊捕盜大將徐有大以訓鍊大將領軍隨駕矣回鑾間左邊捕盜大將趙圭鎭姑令兼察事允下矣左邊捕盜大將趙圭鎭待開門牌招聽傳敎何如傳曰允
정조 14년
記注官金良倜啓曰臣敬奉聖諭馳往傳諭于南部廣通坊二間屛門契議政府左議政蔡濟恭所住處則以爲臣情勢危蹙疾病沈篤擬以由中之血懇仰瀆聽卑之天聰而神精迷瞀數行疏語苦未締成遂至日晩千邁夢寐之外來待有命繼而史官儼臨傳宣別諭而字字恩言逈出常格臣驚起奉讀不勝抆千行感淚臣情抑塞臣心驚惶忙急附奏之啓未能盡感激之忱祈懇之誠謹當續陳咫尺之箚悉暴結轖之私云矣傳曰知道
정조 14년
李益運以禮曹言啓曰今此懿昭墓親臨酌獻禮時自上當有散致齋之禮而正日只隔一日散齋勢未及依例擧行殿下自今日致齋一日於正殿致齋有司不啓刑殺文書惟啓享事諸享官及近侍之官應從升者竝致齋一日於本司陪享百官諸衛之屬各於本司淸齋一宿事知悉何如傳曰允
정조 14년
洪聖淵以義禁府言啓曰慶尙道接査御史鄭萬始書啓以草記稟處事命下矣取考其書啓則以爲居昌縣監元宅鎭諉以量田改色留布貴賣而取剩歇價而立本如是之際奸吏從而染指小民偏受其害犒饋時收米果出於民夫而除出結還二斗移捧於大同者意在擇其色品濫其斛內則從後民怨烏可得免而至於昨年遷園時百餘箇石榴數十斤熟麻俱係土産有何難辦而不體朝家之德意橫斂民間究厥罪狀合施重勘爲辭咸安前郡守張齊斗船運穀物數爻多募與臺章相左而二百五十石雖曰本官所用耗條竝與營作之米盡數船運送之北路則牟利之目固已難免百三十包之貿取奴廳給貰之牟同時添載其所與販之計至此難掩渠雖卑微身爲官長有此射利之擧恐不可以遐方之人有所容貸爲辭元宅鎭則諉以留布改色貴價取剩犒饋收米時濫其斛內遷園時所用土産之收斂民夫俱極駭痛不可不拿問査處而時在任所云依例發遣府羅將拿來張齊斗則北運穀物數爻雖與臺章相左身爲官長興販牟利之罪亦不可不拿問査處而當初臺疏批旨有待畢賑拿來嚴問之命畢賑後拿問勘處何如傳曰允元宅鎭事以本邑土俗改量後能無後言者雖謂之能吏可也至於留布之發賣不但非渠擅爲價猶闊㣣而犒饋收米名色之移此易彼意在便民亦非自專不識裏面之謗言無足爲罪上項二件事皆有補於民瘼軍弊設有略干弊端可謂功過相準至於昨年莫重所用些略物種依例用民力雖極可駭該邑謬例必有如許而然也此邑外亦安知無襲謬之處乎問于前伯更爲草記議處張齊斗事俸餘區處無論牛載馬駄人負船運非朝廷所禁非渠所屬公除非廉白之別於人豈可遽責其不用一錢一粒乎外此別般與販之端拿問可以知之依初下敎擧行可也
정조 14년
領敦寧洪樂性箚曰伏以卽伏見傳敎下者有明日穀昭墓展拜之命矣臣職忝藥院固當趨參陪扈之列而癃廢之病一味沈頓萬無蠢動之望虛縻重任今已閱月日次起居一未進身瘝曠之罪固已難逃而今此墓所行幸又不得參班揆以國體誠極苟簡私心惶阨尤不勝萬萬玆敢冒瀆伏乞聖明亟遞臣內局之任必爲備員隨駕之地千萬幸甚取進止答曰省箚具悉卿懇所愼之尙未夬可何等悶慮兼帶藥院之任特副所請卿其安心愼攝仍傳曰此批答遣史官傳諭
정조 14년
左議政蔡濟恭箚曰伏以臣之情事亦云窮且隘矣欲守自引之義則聖意勤摯臣分之不敢孤負也欲承勉飭之旨則廉愧蔑如廷議之所當嗤點也徊徨歷日不知所以爲計乃於昨者伏讀流竄罪人權裕處分之敎有侵詆大臣等句始知臣名之復入其中矣臣未見疏本雖未知其侵詆者何事語脈之何如而如非罔赦之勘斷裕以不居言責之身出位攙論何至於是乎噫近日朝廷之上入而告于君所攻者臣也出而登諸章所攻者亦臣也秖緣聖上曲爲臣曲護臣太過竝不布諸中外聖恩之與天無極何往不然而獨奈辨明之無路何哉顧今廊廟空虛臣獨尸居以平日王室之一念何敢顧自已之便宜而以私義則必一遞乃可以謝國人以朝廷必無臣乃可以息爭鬧臣之失心不獨臣自知之雖輿人亦當知所處矣念臣痰癖之症卽十年貞疾見方負席叫苦無望復起爲人束帶赴公非可擬議而臣不欲以此陳籲者蓋以情勢之急切實有百倍於此者耳以此含意文未及成來待之命忽下於夢想之外繼以史官來臨傳致別諭臣推枕覓衣乾喉雖難緩讀昏眸尙能辨字雙擎奉覽首尾爲二百有八十有六言而其文則典謨也其旨則父母之敎諭穉子或譽之使喜或誨之使悔或勉之使赴以成家內事功靡不用極耳中書勉出之諭前後何限而未見有若是之勤懇至到臣非木石安得不感激涕泣也但念執恩之道不在於趨走爲恭匹夫之諒有時乎賁育莫奪臣若徒知身不敢自有罔念義有所不可則雖幸一時之苟免罪戾實恐百世之不免譏議以殿下用臣之苦心至意豈不思所以究竟臣身之道哉來待之敎別諭之勉俱未能承膺明日動駕又不得陪扈臣罪至此實合萬隕玆敢疾聲仰籲於仁覆之下伏乞亟遞臣相職仍勘臣罪負以幸國事以靖私義千萬幸甚答曰省箚具悉卿懇俄於敦諭略敍用卿之本意豈或無端捨卿附陳愼節殊用悶慮卿須安心勿辭竢少間卽起視事仍傳曰此批答遣史官傳諭
정조 14년
判府事金鍾秀疏曰伏以臣伏承內閣守宮恩點而病未承命致煩付標方深懍恐此際又伏奉藥院都提擧之命尤不勝驚惶感激保護重地何敢爲言私之計而罪負之蹤杜門悚蟄旣不敢自比生人則官識去就初無可論況今狗馬賤疾數旬沈劇兩耳全聲左臂不仁擁被叫楚無復陽界貌樣雖欲冒沒承膺其勢末由目今郊外動駕隔夜此時保護之任有不容蹔曠玆不得不疾聲呼籲伏乞聖明竝遞臣藥院提擧仍治臣逋慢之罪以肅朝綱公私之幸答曰省箚具悉卿懇久未見卿才有特除以耳聾臂麻之症爲辭旣異於表氣之畏風如可强力必須來參仍傳曰此批答遣史官傳諭
정조 14년
京畿監司徐有防疏曰伏以臣於巡路得聞老母病劇之報星夜疾馳今始歸省則諸般症樣轉益危篤寒熱交作嘔泄不止眞元大脫氣息奄奄連用蔘附少無分效臣方左右扶將焦遑煎泣心神飛越如焚如灼親側旣無以暫捨任所又不敢擅離臣於此誠萬萬罔措矣況明日穀昭墓展拜有命道臣導駕格例則然而臣之情私如右所陳霎時往來斷無其望玆敢疾聲呼籲於天地父母之前伏乞聖慈特賜鑑諒亟遞臣畿藩之任以幸公私不勝大願答曰省疏具悉情理旣如彼切緊所辭藩任許遞
정조 14년
副校理李晴疏曰伏以皇天默佑玉候遄復園寢展省謁之誠文廟行酌獻之禮聖慕克伸鑾和穩旋慶忭之忱中外惟均臣於其時以亡母改葬事往于海西之地未參祗候之列旣極惶懍繼又悵缺忽於前月二十一日伏奉下諭有旨以臣爲弘文館副校理兼西學敎授者臣於是益不勝驚惶感激罔知措躬之所矣固當不俟上來叨謝恩命而葬日隔宵承膺無路自犯違傲日限已過臣罪至此尤合萬死噫從古人臣之受恩於君父者何限而豈有如臣之罔極者哉天地河海不足喩大頂踵毛髮摠屬造化臣雖糜身粉骨實無以報其萬一矣以臣情地豈敢言私而第伏念臣幼而無父祖猶父也祖老而無子孫猶子也祖孫兩人相依爲命而臣祖年今八十有四矣衰病纏綿氣息凜綴今年比去年不及今日比昨日不及正如下山之日泮春之氷奄奄床褥不絶如縷一日離捨情理憫隘較日短長昔人有言臣讀書至此未嘗不抆涕彷徨而不意今者實踐此境況臣在朝廷則如江湖之鳧雁在臣祖則如淵谷之瞽相鳧去而無所加換相失則立見顚仆恩義雖無輕重忠孝有各其時生逢孝理之世沐浴錫類之仁而含此至情囁嚅而不敢言則是臣自阻於仁覆之天也恩除之下分義是懼不得不黽勉出肅而久留京邸情所不忍玆敢不避煩畏之誅復伸疾痛之呼伏乞聖慈矜臣情私鐫臣本兼職名仍命選部勿復檢擬以爲安意便養之地千萬幸甚臣於陳情祈免之章不宜贅及他說而受恩如天圖報無地區區願忠之誠未嘗不以食息而少忘誠之所結不覺臨紙而自發惟聖明恕其狂愚而少垂省察焉臣竊念經筵之設聖學攸係日三進講無時召對自是列聖朝傳授之規而以其行之已久有若常例故雖不可以時日責效而至於遠大資益之道未嘗不深切臣竊覸我殿下以堯舜之姿有禹湯之學雖於燕濩之中常懋緝熙之工其所以切磋刮磨似或無待於經筵且登對之臣或有鹵莽蔑劣如臣無似者亦得以爲然充數則實不足以備顧問而資啓沃以副對揚之責而茶飯之設不可以凡常而廢之也臣於丙午忝叨侍講之列其時進講籤紙在於中庸二十八章昨年夏更入本館則伏覩法講冊子纔畢中庸始至大學經一章四年之間所講若是其少則經筵之稀闊可想臣之前後入直殆過百日而其間召對只是數次此莫非臣空疎譾劣無所裨益之致而堂堂聖朝許多儒生豈無可與講討者也亦未聞有頻賜晉接朝夕論思者此雖出於群下無足槪於聖心而亦不能無憾於天地之大也顔淵以多問於寡以能問於不能大舜多問而好察邇言此其所以爲聖人也假使筵臣無一可取對冊疑難猶賢乎已又況未必盡然乎伊尹曰惟斆學半程子曰敎小兒書有效雖以此觀之講筵之不可廢尤可見矣蓋其裨益之道日比則不足歲計則有餘以聖人取人爲善之義豈或忽於此等事也大僚儒臣之前後敷陳不啻縷縷則輒賜嘉納而迄無實效伏願殿下益加勉勵以副區區之望焉臣於向日西行目見流民滿路一日所逢殆至百數其男負女戴者姑無論而間或有駄之牛馬有若搬移者然故臣怪而問之則皆以爲流丐彌滿求乞成弊安居者亦不能支存貪富俱困胥至流離臣聞其言不勝驚慘矣及於歸路又見列邑吏校領率流民各送其土莫不歡欣哺飽頌祝聖德實不勝欽歎之至而第伏聞西來人言則流民初旣傾家破産故今雖返故猝難奠居官家之賑恤有限居民之借貸難繼則許多弊端層生疊出居民之困悴無異於前日云此亦不可不念臣待罪西邑者屬耳稔知關西穀簿之零星道臣守宰雖欲竭力拯濟實有民多穀少之慮目今救活之策雖未知其設施之如何而旣無豫備則猝難辦得理勢固然年前湖南設賑之時朝家大開賞勸之路故其時多有私賑之民濟活甚衆今若又用此例先事申令則西路素多當民必有應募捐財以助賑政者矣公私合力賑路稍廣則亦足爲一分之補耳流民之旣歸者則久當有安接之道而若欲一向搜訪沒數送還則或有不願反致紛擾及到中路間多逋亡從今以後則各其所到處從其自願姑爲安接不害爲隨時方便之道亦令廟堂裁擇行會恐合事宜矣夫節用愛民古聖攸訓而當此歉歲尤當致力措施之方政宜自近而遠雖事之應行者苟有關於經費則亦當十分撙節君臣上下專心致慮惟以民事爲重孜孜汲汲有若救焚拯溺然後方可以全活生靈臣於元朝適在直所目見闕中火災不覺驚惶直欲卽地修葺以復舊樣而顧今西北民憂實有急於此役及今愛惜財力先彼而後此以待秋成徐徐改造使愚民亦知朝家至意專在於民事則尤爲盛德中一事而其他修改之不係時急者一切待秋擧行恐爲便宜矣顧今世道日下廉防漸壞雖以今番翰圈事言之臺章峻發請罪館堂又請改圈者寔出於一國之公議則參圈諸堂被選新進之逡巡固守在所當然而諸堂則蒼黃冒出新進則惶怯赴擧事之驚駭莫此爲甚壞了廉防雖其自取嚴束群下使不得自由實爲聖德之累本事則雖屬旣往人心則轉益不協在聖朝扶張四維之道不當若是主試之大僚雖不敢自下請勘而參考諸堂竝施譴罷赴試新進一竝削圈以重公器以勵廉防焉答曰省疏具悉首陳事當留意次陳民事亦當留意削圈事參考諸堂譴罷事爾安敢乃爾此豈爾所辦一則黨私二則舊習如爾之說雖日有十百輩何難酬應乎崔景岳爲前第權裕爲後殿爾居間甘作聲援此等當試之習敢售於今日乎大官侵斥姑無論不敢輕易論勘等說除非繡啓之論及道伯則寧有如許朝體姑付不足責之科施以譴削之典
정조 14년
庚戌三月十四日巳時上御重熙堂禮兵房承旨入侍時左副承旨李晩秀同副承旨尹行任記事官徐有聞許鞏趙慶遠以次進伏訖上命晩秀書傳敎曰各陵春謁每年園幸後依例爲之自有定式而今年則園幸差遲在二月今則農作方張此時遠近道陵幸雖有所重民弊宜念而旣有定式則亦不可空過當就最近處行禮明日當詣懿昭墓展拜以此分付又命行任書傳敎曰明日擧動隨駕百官以大臣宗親儀賓外六曹堂郞隨駕餘皆只於郊外迎送還宮時依例合班事分付上曰明日擧動時挾輦軍一百名槍劍軍三十名禁軍二番訓局馬兵二哨步軍六哨爲先後廂留陣置之御將率本營鄕軍留營侍衛則五衛將武兼以入直磨鍊出榻敎命書傳敎曰予之用卿至此豈阿好而曲庇乎哉伸一世爲之煩冤之沸論副都民爲之想望之輿情全之保之又從以拂曬之辛勤周章擧以畀之一則公二則公私於予與卿何有然難齊之物情不樂成人之美已痼之黨習妄料偏聽之漸注措發施之出於空蕩蕩而彼肉眼看者小瞠而大譁觸類演繹掛嘗試之跡啓爭奪之端自置中書數載迭手而出者無非躛譚使卿殆不能一日安於朝噫卿一人耳昔卿猶今卿昔何爲而詡者多今何爲而攻者衆於是乎益覺俗所謂物情莫不由於黨習予曾不於初筵對卿首提祛黨二字爲相須之第一義乎多少外至之說在卿無非不虞何咎何損予惟在卿可莫念退步之思矧今揆地卿外無他分勞之所溢目民憂於何諮諏玆因敦召之行略布心腹卿宜卽日幡然以對揚予本來用卿之苦心至意仍傳曰此傳諭史官往宣于左議政又命書傳敎曰左議政食後來待事傳諭命退承史以次退出
정조 14년
庚戌三月十四日申時上御重熙堂軍士房承旨入侍時同副承旨尹行任記事官徐有聞許鞏記注官趙慶遠以次進伏訖上命書傳敎曰金判府事爲藥院都提調上曰明日出宮門路以協陽門爲之出榻敎命書傳敎曰畿伯旣命許遞所佩兵符守摠使旣是實兵使出代間姑今摠戎使兼佩牌招聽傳敎又命書傳敎曰本道宜付熟手畿伯之代拔例擇擬皆以曾經道伯人擬入將任通融備擬事分付又命書傳敎曰此後懿昭墓以有押定式事分付又命書傳敎曰今聞金判府俄於掌務官傳諭當爲進參於陪班云判府之情勢豈下於左相而猶且勉膺則備郞傳諭亦必聞知況郊行議政班無隨駕之大臣國體朝儀姑無論在大臣道理寧容如是左相如不欲出仕則百官班隨駕單子勿爲書入以此意知悉量處事更令備郞往傳命退承史以次退出
정조 14년
都承旨徐邁修坐左承旨金履正坐右承旨李益運坐左副承旨李晩秀坐直右副承旨洪聖淵坐直同副承旨尹行任坐注書徐有聞仕直一員未差假注書鄭文始仕事變假注書柳師模仕
정조 14년
大駕詣懿昭墓入齋室後內閣政院玉堂藥房朝廷二品以上六曹堂上口傳問安答曰知道
정조 14년
金履正啓曰臣王大妃殿惠慶宮問安下直進去之意敢啓傳曰知道
정조 14년
大駕詣宣禧墓入齋室後內閣政院玉堂藥房朝廷二品以上六曹堂上口傳問安答曰知道
정조 14년
大駕詣孝昌墓入齋室後內閣政院玉堂藥房朝廷二品以上六曹堂上口傳問安答曰知道
정조 14년
尹行任啓曰領議政金熤親納命召方下去高陽縣獄云何以爲之敢稟傳曰遣知申更傳命召卽爲偕來
정조 14년
傳于金履正曰禮兵房承旨入侍
정조 14년
備邊司以李漢豐爲摠戎使
정조 14년
尹行任啓曰新除授摠我使李漢豐方在罷散中何以爲之敢稟傳曰敍用
정조 14년
尹行任啓曰新除授摠戎使李漢豐時無職名令該曹口傳付軍職何如傳曰允
정조 14년
兵曹口傳政事以李漢豐爲副司直
정조 14년
尹行任啓曰新除授摠戎使李漢豐卽爲牌招以爲傳授密符及敎諭書何如傳曰允
정조 14년
李益運以內醫院都提調意啓曰今日動駕時提調當爲備員而提調吳載純謂有情勢不爲入來令政院卽爲牌招何如傳曰允
정조 14년
金履正以吏批言啓曰正二品監司京職兼差事載在法典矣京畿監司金思穆資級乃是資憲依例兼監司下批後送西之意敢啓傳曰知道
정조 14년
洪聖淵以賑恤廳言啓曰依下敎孝昌墓守衛官二員各米三石式植木監官二人各米二石式守僕二名各米一石式舍音一名米一石本廳待令書吏四人庫直三名各木一疋式萬里倉軍直一名木一疋米三斗軍士四名各木一疋式合米十三石三斗木十二疋分給之意敢啓傳曰知道
정조 14년
李晩秀以義禁府言啓曰居昌縣監元宅鎭稟處草記批旨內昨年莫重所用些略物種依例用民力雖極可駭該邑謬例必有如許而然此邑外亦安知無襲謬之處乎問于前伯更爲草記議處事命下矣問于慶尙前監司洪檍處則以爲熟麻段因戶曹關分定産麻各邑直爲上納石榴段因內局關分定産榴各邑而價本依例以常賑穀會減則除非邑吏用奸必無橫斂民間之理而該邑謬例有無此外邑襲謬與否俱未及探知云矣元宅鎭無論襲謬與邑吏用奸上項兩件物種價本旣以常賑穀會減則不有朝家飭禁收斂民間之說至登繡啓不可全然無罪而旣有問于前伯草記之命上裁何如傳曰本邑謬例有無他邑亦然與否令道伯詳査狀聞
정조 14년
敎京畿監司金思穆書王若曰旬宣丕責此時尤難畿輔重藩非卿莫可盤根恢刃熟路輕車惟卿短少精悍之姿綜明敏達之識自乃祖乃父與國同休以是家是人致位至此隨事而曲費指導蓋出念舊之方晉秩而平步公卿奚但嘉爾之意眷玆千里周甸分我九重殷憂在漢如馮翊扶風山川拱天作之襟帶於唐若萬年杜鄠陵園奉月遊之衣冠聲敎惠澤之均覃縱王城之密邇絲麻粟米之任貢嗟節屋之凋殘況自隨城奉仙寢以來尤重觀風膺方岳之任龍飛鳳舞之咸華幸占億萬歲無疆之休鸞輅羽旄之恒臨政須三十州承流之責井閭之奠接方急將何以聳動觀瞻乾崗之種植惟勤蓋欲其增鞏體勢當是時屬之誰也非伊人難與議乎玆授卿以京畿觀察使兼兵馬水軍節度使開城留守江華府留守巡察使卿其勉恢良圖祗服寵命前度今又可見制定而治成外重內輕所以望深而責大撫摩經紀之策前令尹之成績斯存彈壓澄淸之風舊刺使之宿望不改凡厥裁稟自有典常於戱出則擁節旄入則處戎垣毋負予簡惟心之眷小而登章牘大而稟前席玆煩卿寄方面之勞速往欽哉行且召矣故玆敎示想宜知悉左副承旨李晩秀同副承旨尹行任等製進
정조 14년
庚戌三月十五日卯時上詣懿昭墓擧動入侍時都承旨徐邁修左承旨金履正右承旨李益運左副承旨李晩秀右副承旨洪聖淵同副承旨尹行任記事官徐有聞假注書鄭文始記注官趙慶遠金鳳顯一提學鄭民始二提學吳載純二直提學金載瓚原任直閣鄭東浚檢校待敎金祖淳以次隨駕上具戎服出協陽門由肅章門進善門出敦化門降輿乘馬出崇禮門至藥峴駐駕命書傳敎曰置相有國重事元輔有國重任而甌卜今已有月矣卿以不出爲期予以勉出爲準上下相持止泊未易若箚若疏隨到隨答欠誠之責予固自反之不暇在卿心得無不安于中者乎予有必致之思卿無承當之意太非平日所望於卿卿須思之有甚可去之義有甚力辭之端而聽我藐藐言未見信於是乎安得不別求拔例脫臼之擧以冀幡然之效乎今行豈徒然耳路出宅前政欲躬迓而還玆駐駕於卿第門外遣隨駕承宣宣此別諭兼傳臨第之由先須知悉仍傳曰此別諭都承旨往傳邁修回奏曰領相伏承別諭不勝悚惶前詣墓所洞口待罪云矣上進詣墓洞口敎邁修曰領相勿待罪卽爲隨駕事都承旨更爲傳諭刑曹判書徐浩修牌招先隨駕後謝恩京畿監司察符以摠戎使密符仍佩先隨駕後謝恩事駕前下敎上詣懿昭墓齋室前降馬入大次敎曰領議政入侍賤臣承命出傳與之偕入進伏熤曰勞動之餘聖體不瑖有損上曰一樣矣予以爲卿之病症不甚大段矣今見卿之狀貌果然瘦瘠矣燿曰臣之病勢姑無論情地有難冒膺於見職今若出脚則實有萬古與亂逆同歸之慮矣雖伏兩觀之誅誠不敢承命矣上曰俄欲臨第而未果何如是過辭乎熤曰俄者別諭實是過中之擧寧有以君臨臣之道乎今於敦迫之下雖是冒沒登筵其於去就則臣亦有秉彝之心不敢承膺矣上曰誠過矣不必如是矣熤曰今日不宜入侍而旣怵於敦迫之辭不得不登筵而方因此畢陳衷曲惟冀慈覆之天有所許諒矣上曰疾病之來聖人所不免而今已差復旣又登筵何如是邁邁耶熤曰今若一出則當爲亂逆同歸之科此豈可冒沒承命乎上曰何爲出此言也近於自誓之嫌矣熤曰今日臣言可謂罪上添罪無非死罪惟願鈇鉞之譴矣上命承旨曰速傳命召仍謂熤曰予欲親授卿其勿辭受之俗所謂躬臨或不無外面例談而今番則果然實欲躬臨因卿不在不得躬臨矣熤曰躬臨之敎實爲過擧還收今日下敎然後可成體面日後左右史所記豈無後議者乎上曰躬臨相宅有何關係而國體亦不可不顧寧有如許事面乎旣受命召之後還納可也待命亦可也向來趙判府事卿或聞見此外豈聞有如是相持之例乎切勿過辭切勿過辭熤曰今此敦迫太涉過擧矣上曰政亟重矣豈不如是乎初欲直以幸卿第下敎而此則或慮反爲不安之端今因幸行欲臨向者醫官書啓批答略有云云者矣熤曰臣旣不欲仍冒則命召登筵時暫受回步卽納此豈誠實底道理乎其於命召一款固不敢承命矣上曰當問諸諸大臣左相金判府事入侍左議政蔡濟恭判府事金鍾秀以次進伏上謂濟恭曰昨今因卿達夜矣所愼果已差勝乎濟恭曰爲賤臣失睡爲敎實無仰對之辭矣昨日下敎之下有難偃然不得不隨駕矣上謂鍾秀曰卿何爲近日連陳辭疏乎鍾秀曰奉老出城有異於前日不敢自擅故未免屢瀆而辭不達意之致實非爲官職去就而然矣上曰今日別諭於領相者卿等聞之乎濟恭鍾秀曰未見矣上曰初欲躬臨而未果稍異於別諭中辭意而領相至於免冠路次屢勤下敎始爲隨駕而如是登筵又此力辭不受命召豈不過當乎卿等之意亦以爲如何濟恭曰領相所奏雖未及聞上敎至此宜卽承命可謂得當矣鍾秀曰自上敦迫使不得辭巽然後似可以承命矣上謂熤曰僚相皆如此則卿何爲過辭耶熤曰俄已盡達而臣旣忝首相則與左右僚相處義有間矣上曰相職一也有何首僚之別乎卿若以此引義則今日在廷之臣皆可以引義卿何獨如是耶卽受命召可也向來趙判府外先朝亦有李光佐而此則不好前例不必爲據更勿過辭熤曰臣若一受命召則又增一層死罪旣受旋納此豈誠實道理乎上曰趙判府亦受而還置寧有筵席不受之例乎仍顧諸相曰卿等聞此例乎濟恭鍾秀曰未聞矣熤曰今日廷臣臣不被罪而誰可被罪雖伏兩觀之誅實難承命惟願速降威罰焉上曰旣欲授命召而還施罪罰其可成說乎熤曰臣今膺命當與亂賊同歸矣上曰此何言耶不必出此不祥之語更勿出此等說熤曰屢犯死罪語未竟上曰當有決斷何如是相持日勢已晩承旨速傳命召行任向前傳授熤曰此是非臣所可佩者上敎至此喉院想必不捧命召將何以區處而如是之際豈不駭瞻乎上曰卿言過矣過矣更勿長短語深思受命也熤曰只有死而已上曰祭時已迫予且不御早饍卿亦知之日勢向晩而尙且未御水剌且近因卿等煩勞甚矣宜卽受之也熤曰上敎若此臣今受之而還納之路幸勿壅塞焉上曰爲先着銜熤曰臣旣不佩則何敢着銜乎上謂承旨曰速令着銜熤着銜已命濟恭鍾秀先退熤又進伏還納命召上曰承旨受來予將親授矣熤曰御手臣子豈敢相接乎上曰古有執手之禮此何足嫌熤曰傳于承旨則臣當受之矣上仍命邁修傳授熤出而復進如是者三上曰然則屢次雖未可知一番還納之路當分付政院矣仍命權退諸臣以次退出少頃上改具翼善冠衮龍袍乘步輦詣紅箭門降輿詣版位前行酌獻禮如儀訖還入大次敎承旨曰百官揷羽又敎曰自懿昭墓洞口至崇禮門捧上言又敎曰宣禧廟歷拜時百官行禮置之又敎曰本墓墓官弓矢一部賜給京守僕及本墓守僕依例施賞其中行首守僕羅萬雄自壬申封墓時立役今至三十九年之久帖加特爲成給上改具戎服乘馬前詣宣禧墓至齋室前降馬入大次改具翼善冠衮龍袍詣墓上行再拜禮訖還入大次敎曰本墓所屬考例施賞又敎曰當歷臨孝昌墓百官行禮置之軍兵路上留駐事分付少頃上改具戎服乘馬前詣孝昌墓入大次少頃詣墓上行禮訖還入大次少頃上具戎服乘馬還由崇禮門入敦化門出標信解嚴隨駕軍兵由肅章門進善門至協陽門降馬乘步輦還入大內諸臣以次退出
정조 14년
都承旨徐邁修奉命在外左承旨金履正坐右承旨李益運坐直左副承旨李晩秀坐右副承旨洪聖淵坐直同副承旨尹行任坐注書徐有聞仕直一員未差假注書南履翼仕事變假注書柳師模仕
정조 14년
藥房提調吳載純左承旨金履正啓曰歷展墓所情禮俱伸侵早動駕向晩回鑾伏未審夜間聖體若何寢睡水剌之節何如勞動之餘不瑕有損節臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
大殿王大妃殿惠慶宮中宮殿內閣政院玉堂翌日口傳問安答曰知道
정조 14년
李晩秀啓曰知敦寧宋載經除拜後過三日不爲出肅依定式推考警責仍卽牌招察任何如傳曰允
정조 14년
李益運啓曰合辭方張之時兩司無詣臺之員事甚未安除在外疏批未下傳旨未下外未肅拜呈告人員竝卽牌招何如傳曰允
정조 14년
尹行任啓曰備邊司郞廳來言今日賓廳日次而動駕相値不得來會云矣敢啓傳曰知道
정조 14년
傳于李益運曰左承旨馳詣受香所奉審摘奸以來
정조 14년
李晩秀啓曰大司憲李度默屢度催促謂有情勢懸牌關外已至經宿終不承膺事體所在誠極未安推考警責何如傳曰懸牌旣非古例況有飭禁則無情勢者如是擅犯仍以前牌申飭謝恩後卽令署經下義禁府推考待下敎捧供